b'\n_START_ARTICLE_\nJosip Primo\xc5\xbei\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nJosip Primo\xc5\xbei\xc4\x8d se je rodil o\xc4\x8detu Josipu in materi Antoniji roj. Vodu\xc5\xa1ek. Mati je umrla, ko je bil Josip \xc5\xa1e otrok, zaradi \xc4\x8desar so ga kasneje vzgajali v dru\xc5\xbeini njegovega strica Ferda Primo\xc5\xbei\xc4\x8da. V Ljubljani je Josip kon\xc4\x8dal \xc5\xa1est razredov ljudske \xc5\xa1ole, kjer je za\xc4\x8del spoznavati gimnastiko, ki je bila takrat izjemno priljubljen \xc5\xa1port. Ob za\xc4\x8detku prve svetovne vojne je za\xc4\x8del obiskovati prvi razred realke, a je zaradi te\xc5\xbekega gmotnega polo\xc5\xbeaja tetine dru\xc5\xbeine prenehal hoditi v realko in se je za\xc4\x8del u\xc4\x8diti za livarja. Leta 1918, ko je dopolnil 18 let, je od\xc5\xa1el na slu\xc5\xbeenje voja\xc5\xa1kega roka. Zaradi telesne \xc5\xa1ibkosti so ga po treh mesecih premestili v voja\xc5\xa1ko tovarno oro\xc5\xbeja Samasa v Ljubljano. Zaradi nepokor\xc5\xa1\xc4\x8dine, dela tam namre\xc4\x8d Josip ni maral, so ga za nekaj \xc4\x8dasa celo zaprli. Kasneje je pobegnil h kmetu Tr\xc5\xbeanu v Zagradi\xc5\xa1\xc4\x8de na Dolenjskem, kjer je kot hlapec pre\xc5\xbeivel skoraj tri leta. _NEWLINE_Leta 1921 je ponovno \xc5\xa1el v Ljubljano in bil nato spet vpoklican na slu\xc5\xbeenje voja\xc5\xa1kega roka novoustanovljene dr\xc5\xbeave Kraljevine Srbov, Hrvatov in Slovencev. Tokrat je vojsko slu\xc5\xbeil pri topni\xc4\x8darjih v Kraljevu, kjer se je za\xc4\x8del resneje ukvarjati z gimnastiko. Prvo slu\xc5\xbebo v Mariboru mu je kasneje priskrbel Leon \xc5\xa0tukelj, ki je bil takrat \xc5\xbee zaposlen kot sodnik v Mariboru. \xc5\xa0tukelj si je \xc5\xbeelel v svoji bli\xc5\xbeini telovadca, s katerim bi se skupaj pripravljala na tekmovanja. Po kon\xc4\x8dani me\xc5\xa1\xc4\x8danski \xc5\xa1oli 1931/32 in slikarskem te\xc4\x8daju je ustvaril preko 1600 slik in portretov, imel je okrog 160 razstav (od tega 28 samostojnih) doma in v tujini. Naredil je 65 scen za dramske, operne in baletne predstave. Svoje plodno ustvarjalno delo na likovnem podro\xc4\x8dju je zaklju\xc4\x8dil kot ravnatelj tehni\xc4\x8dnih delavnic v SNG Maribor._NEWLINE_Po njem se danes imenuje Ulica To\xc5\xa1a Primo\xc5\xbei\xc4\x8da v Mariboru. Leta 2012 je bil sprejet v Hram slovenskih \xc5\xa1portnih junakov.\n_START_SECTION_\nGimnasti\xc4\x8dna kariera\n_START_PARAGRAPH_\nPod vodstvom Staneta Derganca, ki ga je povabil v vrste Sokola, je za\xc4\x8del Josip Primo\xc5\xbei\xc4\x8d resno telovaditi. V enem letu je tako napredoval, da so ga povabili celo na izbirno tekmo za sestavo vrste za olimpijske igre v Parizu leta 1924. Uvrstil se je v vrsto in se tako kot popolni za\xc4\x8detnik udele\xc5\xbeil svojih prvih iger. _NEWLINE_Na 26. svetovnem prvenstvu v Lyonu je bil \xc5\xbee tretji najbolj\xc5\xa1i slovenski telovadec in je postal svetovni podprvak na drogu ter z izbrano vrsto osvojil drugo mesto._NEWLINE_Leta 1928 je na svojih drugih olimpijskih igrah v Amsterdamu osvojil dve olimpijski medalji, srebro na bradlji in bron kot \xc4\x8dlan vrste._NEWLINE_S 30. leti je postal \xc5\xa1tirikratni svetovni prvak na svetovnem prvenstvu leta 1930 v Luksemburgu. Bil je najbolj\xc5\xa1i telovadec na svetu v skupni uvrstitvi in prosti vaji, na bradlji in konju z ro\xc4\x8daji, z izbrano vrsto pa je osvojil tretje mesto._NEWLINE_Na drugem, vse-sokolskem zletu 1930 v Beogradu in drugi tekmi za zlati me\xc4\x8d kralja Aleksandra je bil To\xc5\xa1o drugi, hkrati pa je bil najbolj\xc5\xa1i Slovenec na tekmovanju._NEWLINE_Udele\xc5\xbeil se je \xc5\xa1e tretjih olimpijskih iger leta 1936 v Berlinu, vendar brez ve\xc4\x8djih uspehov. Zatem se je udele\xc5\xbeil \xc5\xa1e svetovnega prvenstva v Pragi 1938, kjer je dosegel dve bronasti medalji na bradlji posamezno in kot \xc4\x8dlan vrste._NEWLINE_Po njegovi zadnji tekmi leta 1940 v Zemunu je kon\xc4\x8dal telovadno pot in se posvetil slikarstvu.'